Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: használatáról szóló 1996. évi XX. törvény (Szaz. tv.) 32. §-a felhatalmazza az állami ingatlan-nyilvántartás szerveit, hogy
Paragraph Index: 1322

használatáról szóló 1996. évi XX. törvény (Szaz. tv.) 32. §-a felhatalmazza az állami ingatlan-nyilvántartás szerveit, hogy belső azonosítóként, külön törvényben meghatározottak szerint használhassák az ingatlantulajdonosok, illetve az ingatlannal kapcsolatos bármely joggal vagy kötelezettséggel összefüggésben a nyilvántartásba bejegyzett polgár azonosításához a személyi azonosítót. A tájékoztatás kiterjedt arra is, hogy az ingatlan-nyilvántartásról 2000. január 1-jén hatályba lépő 1997. évi CXLI. törvény is változatlan formában felhatalmazza a földhivatalokat a személyi azonosító kezelésére, amikor az ingatlanok nyilvántartása során — a magánszemélyek megkülönböztetésére — a családi és utónevet, ideértve a leánykori családi és utónevet is, a jogosult anyja nevét, születési évét (a továbbiakban: természetes személyazonosító adatok), lakcímét, továbbá — a polgárok személyi adatainak és lakáscímének nyilvántartásáról szóló törvény hatálya alá tartozó magánszemély esetében — az érintett személyi azonosítóját rendeli használni. Ennek biztosítására a törvény az érintett személyek kötelezettségévé teszi a fenti adatok közlését. A panaszosokat arról is tájékoztattuk: mind a hatályos, mind pedig a jövőben hatályba lépő jogszabály biztosítja, hogy a személyi azonosítót az ingatlan-nyilvántartásról kiadott másolaton ne tüntessék fel, illetőleg azt, hogy a személyi azonosítót az ingatlan-nyilvántartásba betekintő csak a jogosult, illetőleg a kötelezett teljes bizonyító erejű magánokiratba vagy közjegyzői okiratba foglalt engedélyével ismerhesse meg. (29/K/1999, 255/K/1999, 300/A/1999) Egy panaszos beadványában azt sérelmezte, hogy a földhivatalokon keresztül az illetékhivatalok is megkapják a polgárok személyazonosító jelét. A panaszost tájékoztattuk arról, hogy a Szaz. tv. a földhivatalokat csak arra hatalmazza fel, hogy azt belső azonosítóként használják, ugyanakkor az ingatlan-nyilvántartás szerve a személyi azonosító továbbítására nem jogosult. Tekintettel arra, hogy az illetékhivatal nincsen feljogosítva a személyi azonosító kezelésére, adatvédelmi szempontból kifogásolható, hogy a földhivatal a szerződés egy példányát változatlan tartalommal küldi meg az illetékhivatalnak. A panaszos kérelmére lefolytatott vizsgálat megállapította, hogy olyan eljárást kell találni, amely biztosítja azt, hogy a földhivatal megismerje a személyi azonosítót, ugyanakkor ezt ne továbbítsák az illetékhivatalnak. Ennek módja lehet például az, hogy a személyi azonosító csak az okiratok földhivatali példányán szerepel, vagy az, hogy a földhivatal az illetékhivatalnak megküldött okiraton „láthatatlanná” teszi a személyi azonosítót. A fentieknek megfelelő gyakorlat kialakítása érdekében az adatvédelmi biztos megkereste a földhivatalok felügyeleti szervét, a földművelésügyi és vidékfejlesztési minisztert, aki ez ideig a megkeresésre nem válaszolt. (285/K/1999) Az ingatlan-nyilvántartás nyilvánosságához kapcsolódott az a beadvány, amelyben egy pénzintézet arra vonatkozóan kért állásfoglalást, hogy a bank ügyfeleivel kötött hitelszerződés az ingatlan-nyilvántartásban nyilvánosnak minősül-e. A panaszos azt kifogásolta beadványában, hogy az egyik földhivatal úgy foglalt állás, hogy ezek a szerződések a földhivatal eljárása során nem minősülnek banktitoknak.

Source: https://magyarkozlony.hu/hivatalos-lapok/63892c428cf7f1b210cc6c71652ac2f56b85705e/dokumentumok/98a4f1bd82a98352d2f45a14582d24042e49826a/letoltes